Kent (ansambel)

Kent oli Rootsi alternatiivroki ja indie rock'i ansambel, mis tegutses aastatel 1990–2016. Eskilstunast pärit neljaliikmeline bänd on välja andnud kümme albumit (neist kaks rootsikeelsete albumite ingliskeelsed versioonid). Kõige ulatuslikumat mõju on Kenti muusikale avaldanud My Bloody Valentine, The Jesus & Mary Chain ja The Cure. Huvi indie-muusika vastu tärkas bändi juhtliikmel Joakim Bergil, kuuldes McCarthy lugu "Red Sleeping Beauty". Joakim Berg – laul ja kitarr Martin Sköld – basskitarr, süntesaator Markus Mustonen – trummid, klaver Sami Sirviö – kitarr, süntesaator Thomas Bergqvist (1990–1992) – süntesaator Martin Roos (1992–1995) – kitarr Harri Mänty (1996–2006) – kitarr, löökpillid ja trummiseaded Andreas Bovin – süntesaator ja akustiline kitarr Max Brandt – kitarr Ansambli Jones & Giftet asutasid 1990. aastal Joakim Berg, Martin Sköld, Markus Mustonen, Sami Sirviö ja Thomas Bergqvist. Esimesed ülesastumised tegi Eskilstunast pärit bänd peamiselt Stockholmi väiksemates esinemispaikades. 1991. aastal võitsid nad Eskilstunas rokkmuusikavõistluse "Cult 91", kust ansambli avastas plaadifirma EMI. 1992. aastal vahetas Martin Roos klahvpillidel välja Thomas Bergqvisti ning ansambel võttis uueks nimeks Havsängar. Aasta hiljem kolisid kõik bändi liikmed Stockholmi ja muutsid ansambli nime Kentiks. Uue nime mõtles välja Joakim Bergi noorem vend Adam Berg. 1994. aasta märtsis salvestas Kent 10 loost koosneva demo ja saatis selle Stockholmi esinemispaika Pet Sounds Bari. Et samal ajal kontserdipaiga esinejate valimisega tegelev Pater Ejheden asus tööle BMG plaadifirmasse, võttis ta Kenti demo endaga sinna kaasa. Sama aasta juunis pakkus BMG ansamblile plaadilepingut ning algas debüütalbumi salvestamine. 1995. aastal ilmus Kenti esiksingel "När det blåser på månen". Debüütalbum "Kent" tuli välja paar kuud hiljem. Samal ajal otsustas Martin Roos bändist lahkuda ja asuda tööle Sony Musicus. 1996. aastal võitis Kent Rootsi parima rokkansambli auhinna. Täpselt aasta pärast debüütalbumit ilmus plaat "Verkligen", mis püsis Rootsi plaadimüügiedetabelite tipus nädalaid. Plaadi ilmumisele järgnenud turneeks liitus Kentiga Harri Mänty, kes jäi ansamblisse 2006. aastani. 1997. aasta tõi Kentile plaat "Verkligen" Rootsis terve rea auhindu ning ilmunud kolmas plaat "Isola" jõudis kiiresti kuld- ja peagi ka plaatinaplaadi staatusse. Ansambel andis Skandinaavias 50 väljamüüdud kontserti. 1998. aastal anti "Isola" välja ka ingliskeelsena ning Kent käis oma esimesel Euroopa turneel. 1999. aasta alguses sõitis Kent koos The Cardigansiga USA turneele ja aasta teises pooles avaldas albumi "Hangesta Hill". 2000. aastal käis ansambel koos The Arkiga Põhjamaade turneel ja avaldas ka "Hangesta Hilli" ingliskeelse versiooni. Lisaks mängimisele festivalidel üle Euroopa avaldas Kent aasta lõpus topeltplaadi, mis oli kokku pandud varasemate singlite B-poolte lauludest – albumi pealkirjaks sellest tulenevalt "B-sidor 95-00". 2000. aastal tehti Kentist ka dokumentaalfilm pealkirjaga "Så nära får ingen gå – ett år med Kent" (produtsendid Per Sinding-Larsen ja Mathias Engstrand). 2001. aastal pidas bänd väikese pausi, mängis suvel Hultsfredi festivalil ja asus sügisel Kopenhaagenis lindistama uut albumit "Vapen & ammunition". Kui album 2002. aastal välja tuli, läks see kohe edetabelite tippu. Kontsertreisi alustas Kent esinemistega Skandinaavias ja Soomes ning alles siis sai Rootsi publik oma osa. "Vapen & ammunition" müüs kolmekordse plaatinaplaadi jagu ning tõi Kentile jälle auhinnasaju. 2003. aastal andis Kent vaid ühe kontserdi, esinedes Rootsi lipupäeval 6. juunil 34 500 pealtvaataja ees Stockholmi staadionil. Kontserdi piletid müüdi välja 3,5 tunniga. Kent palus kõigil kontserdikülastajatel tulla kohale valgesse riietatult. Pärast pikemat aega vaikust teatas Kent 2004. aasta alguses, et on alustatud tööd uue albumi kallal. 15. märtsil 2005 ilmus plaat "Du & jag döden" ning 13. mail samal aastal algas Göteborgist turnee "Turné 19". 2005. aasta oktoobris avaldas Kent EP "The hjärta & smärta EP". 2006. aastal ilmus ansamblilt heategevuslik singel "Nålens öga".